पाक आतंकवाद के अंतिम समाधान का हिस्सा : यूएस  
व्हाइट हाउस अधिकारी हैमर ने जोर देते हुए कहा कि इसका कोई समाधान पाकिस्तान और उसके नेताओं के साथ बातचीत की प्रक्रिया के जरिए होगा।
व्हाइट हाउस ने कहा है कि अमेरिका पाकिस्तान को वैश्विक आतंकवाद के अंतिम समाधान के हिस्से के रूप में देखता है।  इसी के साथ व्हाइट हाउस अधिकारी माइक हैमर ने जोर देते हुए कहा कि इसका कोई समाधान पाकिस्तान और उसके नेताओं के साथ बातचीत की प्रक्रिया के जरिए होगा।  हैमर न्यूयार्क और वाशिंगटन में रह रहे विदेशी पत्रकारों के साथ वीडियो कांफ्रेंसिंग के जरिए बातचीत कर रहे थे।  राष्ट्रीय सुरक्षा परिषद के प्रवक्ता हैमर ने एक सवाल के जवाब में कहा, हम पाकिस्तान को शामिल करने का प्रयास जारी रखेंगे क्योंकि पाकिस्तान उसका हिस्सा है जिसे हम कुछ मुद्दों के अंतिम समाधान के रूप में देखते हैं। इन मुद्दों में दुनिया के उस हिस्से से सामने आए आतंकवाद और कट्टरपंथी धमकियां शामिल हैं।   इस बीच, पाकिस्तानी राष्ट्रपति आसिफ अली जरदारी इसी हफ्ते वाशिंगटन में एक कार्यक्रम में शामिल होंगे। यह कार्यक्रम अफगानिस्तान और पाकिस्तान में ओबामा प्रशासन के प्रमुख दूत रहे रिचर्ड हालब्रूक की स्मृति में आयोजित किया जा रहा है। उनका पिछले महीने निधन हो गया था। उन्होंने कहा, हम पूरे साल कई स्तर पर पाकिस्तान के साथ बातचीत में शामिल रहे और मुझे याद है कि पूर्व राष्ट्रीय सुरक्षा सलाहकार जनरल जेम्स जोंस ने पाकिस्तान की कई यात्राएं की। कई बार मैं उनके साथ था। हम उम्मीद करते हैं कि वह प्रक्रिया जारी रहेगी।